Tampereen ravintolahistorian kummajainen herää henkiin: ”Aika on kypsä 100-prosenttiselle vegaanimättöravintolalle”

Tampereen rautatieaseman Pendolino-tunnelin entisen Foodstationin tiloihin avataan uusi ravintolakonsepti. Bonker Moodcourt -nimiseen ravintolakokonaisuuteen kuuluu kaksi keittiötä, baari sekä yökerho. Ravintoloitsijat lupaavat tarjota fast casual -hengessä ruokaa, jollaista Tampereella ei ole ennen ollut tarjolla. – Mielestämme aika on kypsä Tampereen ensimmäiselle rehelliselle, 100-prosenttisesti vegaaniselle mättöruokaravintolalle, toteaa hankkeessa mukana olevan ravintola Muusan keittiömestari Sonja Valkeala . Ravintolan toinen keittiö keskittyy meksikolaisiin tacoihin. Tästä ruokakonseptista vastaa muun muassa Aloha Ramenista tuttu keittiömestari Tam To . - Tampereen keskusta kehittyy vauhdilla urbaanimpaan suuntaan. Me haluamme olla mukana tässä kehityksessä ja tarjota elämyksiä, joihin ihmiset ovat jo tottuneet Euroopan kaupunkilomillaan, ravintolapäällikkö Eero Koiranen kertoo. Kahta ruokaravintolaa yhdistää cocktail-baari, joka muuttuu loppuillasta yökerhoksi. Bonker Moodcourt avataan Ratapihankatu 39:ään marraskuun viimeisenä viikonloppuna. Ravintolahankkeen taustalla ovat Olympiakorttelin, Kaijakan ja Aloha Ramenin yrittäjät. Aamulehti kertoi epäonnistuneen Foodstationin lopettamisesta lokakuussa 2016. Ravintolakeskittymä toimi Pendolino-tunnelissa kolmen vuoden ajan. Tilat omistaa Finnpark-pysäköintitaloyhtiö.